text: Nu bliver Haderslev igen stavet på tysk
  11 maj 2015 kl. 04.22
  Nyt tosproget byskilt er dukket op i Haderslev. Nu står der igen både Haderslev og Hadersleben.
  I løbet af weekenden er der blevet hængt et skilt op ved en af indfaldsvejene til Haderslev. Skiltet er tydeligvis ikke et autoriseret kommunalt byskilt, men er alligevel med til at fortælle, at debatten om de tosprogede byskilte tilsyneladende ikke er slut
  Det hjemmelavede skilt er formentlig blevet sat op i protest. Men hvem der står skiltet fremgår ikke.
  Et tosproget byskilt som Haderslevs borgmester H.P Geil for få uger siden besluttede at sætte op, gav anledning til en voldsom debat om fremtiden for de tosprogede byskilte i Sønderjylland.
  Og noget tyder på, at det er et emne, der fortsat får følelserne og lysten til at gribe til handling frem.
  Få dage efter at borgmesterens tosprogede byskilt blev opdaget, blev det nemlig i nattens mulm og mørke gravet op og pænt placeret i genboens have.
  Herefter erklærede borgmester H.P. Geil, at der ikke igen bliver sat nye tosprogede skilte op. Sådan gik det ikke helt, for nu er der så igen nogen der synes, at byen skal have et tosproget byskilt.
  